KOMISIJAS ZIŅOJUMS PADOMEI UN EIROPAS PARLAMENTAM par Albānijas panākumiem cīņā pret korupciju un organizēto noziedzību un tiesu reformā /* COM/2014/0331 final */





KOMISIJAS ZIŅOJUMS PADOMEI UN EIROPAS PARLAMENTAM par Albānijas panākumiem cīņā pret korupciju un organizēto noziedzību un tiesu reformā 1. Ievads Šis ziņojums ir atbilde uz Padomes 2013. gada 17. decembra secinājumiem, kuros teikts: “Pamatojoties uz ziņojumu, ko iesniegs Komisija, Padome izskatīs to, kā turpina īstenot korupcijas apkarošanas un tiesu iestāžu reformas stratēģijas un nesen pieņemtos attiecīgos tiesību aktus, kā arī to, kā progresē aktīvas izmeklēšanas un kriminālvajāšanas tendence, tostarp organizētās noziedzības jomā. Ņemot vērā šo ziņojumu un ar nosacījumu, ka Albānija turpina līdz šim panākto iedrošinošo progresu, Padome gaida lēmumu par kandidātvalsts statusa piešķiršanu Albānijai 2014. gada jūnijā pēc Eiropadomes apstiprinājuma saņemšanas.” Saskaņā ar Padomes prasību šajā ziņojumā galvenā uzmanība pievērsta cīņai pret korupciju un organizēto noziedzību un tiesu sistēmas reformai, kā arī ir uzsvērtas dažas būtiskas papildu norises jomās, kas ir svarīgas Albānijas turpmākai integrācijai ES. Tas aptver laikposmu kopš pēdējā progresa ziņojuma[1] publikācijas un pamatojas uz Komisijas apkopoto un analizēto informāciju — tostarp valsts sniegto, kā arī salīdzinošā izvērtēšanā un regulārā saziņā ar dalībvalstīm un starptautiskām organizācijām gūto informāciju. Pārskata periodā Albānijas valdība ir īstenojusi konkrētu rīcību un izrādījusi pastāvīgu politisko gribu ar ES saistīto reformu jomā, aptverot plašu problēmu loku. Novembrī valdība un opozīcija apvienoja spēkus, lai pieņemtu lēmumu par ES integrāciju. Abas puses joprojām turpina atbalstīt ES integrāciju, lai gan dziļākas saskaņas veidošanu kavē arvien pieaugošu pretrunu gaisotne starp valdību un opozīciju, kura cita starpā dažās parlamentārajās komitejās atturējās no balsošanas svarīgos jautājumos. Novembrī tika sākts Augsta līmeņa dialogs (ALD) par galvenajām prioritātēm, lai sniegtu Albānijai atbalstu ES integrācijas procesā, galveno uzmanību pievēršot būtiskajām reformu prioritātēm. ALD otrajā sanāksmē marta sākumā Albānija iepazīstināja ar ceļvedi, izklāstot Albānijas vidēja termiņa plānus, lai izpildītu galvenos prioritāros uzdevumus pievienošanās sarunu sākšanai. Šajā sanāksmē gan valdība, gan opozīcija apliecināja konstruktīvu apņemšanos īstenot ar ES saistītās reformas. 2. Jaunākie notikumi Jaunais Civildienesta likums stājās spēkā 2014. gada 26. februārī, un tā sekundārie tiesību akti tika pieņemti laikus, lai stātos spēkā 1. aprīlī. Tas ir liels solis uz priekšu, lai uzlabotu profesionalitāti un veicinātu taisnīgu paaugstināšanu, balstoties uz nopelniem, kā arī cīnītos pret politizāciju, efektivitātes trūkumu un korupciju daudzās publiskā sektora iestādēs. Būtiska ir īstenošanas uzraudzība. Kopš oktobra politisko spriedzi ir radījusi darbinieku atlaišana un to skaita samazināšana — galvenokārt disciplināru pasākumu un valsts iestāžu pārstrukturēšanas rezultātā. Tādēļ valdība no marta līdz jūlijam ir apturējusi jaunu darbinieku pieņemšanu darbā, pirms nav pilnīgi stājies spēkā jaunais Civildienesta likums, tādējādi cenšoties ieviest skaidru un pārredzamu darbinieku atlases procesu. Būtiski ir pilnīgi ievērot piemērojamos tiesību aktus, kā arī ņemt vērā tiesas nolēmumus. Parlaments ir veicis pasākumus, lai nostiprinātu savu neatkarīgo iestāžu pārrauga lomu. Taču ir bijušas domstarpības par vairāku parlamenta pārvaldībā esošu neatkarīgu iestāžu izveidi, iecelšanas procedūrām un darbību. Ir būtiski pilnīgi īstenot piemērojamos tiesību aktus un paaugstināt šo iestāžu profesionalitāti. Parlamentam joprojām bažas rada šo iestāžu vadītāju un valdes ievēlēšana ar vienkāršu balsu vairākumu, jo pastāv risks ietekmēt to neatkarību. Atšķirībā no situācijas saistībā ar tiesību aktu par Augstā līdzekļu deklarēšanas un interešu konflikta inspektorāta (HIDAACI) starptautiskiem ekspertiem ir lietderīgi izvērtēt jauno tiesību aktu projektu. Albānijas valdība ir lūgusi veikt neatkarīgo iestāžu darbības, struktūras un iespēju salīdzinošu izvērtēšanu, lai stiprinātu to darbību un neatkarību. Valdība turpina veikt būtisku darbu ekonomisko reformu un ekonomikas pārvaldības pilnveides jomā, lai nostiprinātu izaugsmi un palielinātu konkurētspēju. Lai sniegtu ieteikumus un nodrošinātu saskaņotas ekonomiskās reformas, tika izveidota Nacionālā Ekonomikas padome premjerministra vadībā, kurā iesaistīti arī uzņēmējdarbības pārstāvji. Izmantojot stingru monetāro politiku, arvien tiek uzlabota makroekonomiskā stabilitāte, un inflācija saglabājas zemā līmenī. Ļoti nepieciešamā budžeta konsolidācija tiks veicināta, pamatojoties uz aizdevuma līgumu, kas noslēgts ar Starptautisko Valūtas fondu (SVF). Tas vairāk nekā trīs gadu laikā ļaus atbrīvoties no lielajiem maksājumu parādu uzkrājumiem un veicinās būtiskas reformas saistībā ar valsts finanšu pārvaldību, nodokļu un pensiju sistēmu, kā arī enerģētiku. Reformas jau devušas pirmos rezultātus — palielinās nodokļu ieņēmumi un uzlabojas muitas nodokļu iekasēšana, kā arī ir sāktas izmeklēšanas saistībā ar izvairīšanos no pievienotās vērtības nodokļa (PVN) nomaksas un krāpnieciskām shēmām. Ekonomiskā un fiskālā programma 2014.–2016. gadam veido satvaru izaugsmes un makroekonomiskās stabilitātes veicināšanai, kā arī nosaka nepieciešamās strukturālās reformas dažās svarīgākajās jomās, tostarp tiesību normu pilnveidē, uzņēmējdarbības un investīciju vides uzlabošanā un darba tirgus problēmu risināšanā. Attiecībā uz krīzi Ukrainā un KĀDP saskaņošanu Albānija pievienojas visiem ES paziņojumiem un nostājai. 3. Korupcijas novēršanas politika Kopš oktobra Albānijas iestādes ir turpinājušas nostiprināt korupcijas novēršanas tiesisko un institucionālo regulējumu. Novembrī tika iecelts Nacionālais korupcijas novēršanas koordinators (NCAC), kurš koordinē valsts iestāžu un neatkarīgu iestāžu darbību centrālā un vietējā līmenī. Lai veicinātu šo procesu, visās nozaru ministrijās un neatkarīgajās iestādēs ir izveidots korupcijas novēršanas kontaktpunktu tīkls. Kontaktpunktiem ir jāsniedz ziņojumi Nacionālajam korupcijas novēršanas koordinatoram, jādod norādījumi attiecīgajām amatpersonām un jāuzrauga korupcijas novēršanas stratēģijas īstenošana attiecīgajās iestādēs un ministrijās. Aprīlī NCAC pabeidza izstrādāt Nacionālo korupcijas novēršanas stratēģiju, par ko rīkoja plašas apspriešanās gan ar pilsonisko sabiedrību, gan privāto sektoru, un kura tagad jāpieņem. Tās īstenošanai nepieciešami visaptveroši rīcības plāni. Pēc martā pieņemtajiem grozījumiem Kriminālprocesa kodeksā kompetence izskatīt korupcijas lietas, kurās iesaistītas augsta līmeņa valsts amatpersonas, izņemot dienesta stāvokļa ļaunprātīgas izmantošanas nodarījumus, ir nodota Smago noziegumu prokuratūrai (SCPO) un Smago noziegumu tiesai (SCC). Lai aktīvāk vērstos pret augsta līmeņa korupciju, tiesnešu, prokuroru, tiesu iestāžu amatpersonu, augsta līmeņa valsts amatpersonu un vietēji vēlētu pārstāvju aktīva un pasīva korupcija tagad ir Smago noziegumu tiesas jurisdikcijā. Turklāt tiesību aktos ir jāiekļauj jēdzienu “augsta līmeņa amatpersonas” un “vietēji vēlēta pārstāvja” definīcija. Kopš marta likumīgi iespējams izņemt vai konfiscēt korupcijas pārkāpumos nelikumīgi iegūtus līdzekļus. Maijā sagatavots jauns likums par piekļuvi informācijai, ieviešot administratīvas sankcijas, kā arī procedūras Komisijai par tiesībām uz informāciju un personas datu aizsardzību iesniegto sūdzību izskatīšanai. Pašlaik notiek formāla pieņemšanas procedūra attiecībā uz tiem likumiem par līdzekļu deklarēšanu un interešu konfliktu, kuri tika grozīti 2014. gada aprīlī. Pārskatītais likums par interešu konfliktu paplašina aizliegumu veidot līgumattiecības ar valsts iestādēm, aptverot pirmās instances un apelācijas līmeņa tiesnešus un prokurorus. Turklāt nepatiesas informācijas sniegšana tagad ir atzīta par noziedzīgu nodarījumu, un tas apliecina apņemšanos risināt interešu konflikta problēmu. Likums par līdzekļu deklarēšanu tagad nosaka, ka valsts amatpersonām līdzekļi, kas pārsniedz ALL 1,5 miljonus (aptuveni EUR 10 700), ir jāiemaksā bankā. Lai nodrošinātu sadarbību starp tiesībaizsardzības iestādēm gan korupcijas novēršanas, gan organizētās noziedzības apkarošanas nolūkā, ģenerālprokurors, Iekšlietu ministrija un Valsts izlūkdienests decembrī parakstīja saprašanās memorandu, lai izveidotu vienotu platformu preventīvās izmeklēšanas uzlabošanai. Kopumā tiesībaizsardzības iestāžu sadarbība ir jāpilnveido, tostarp ieviešot drošu informācijas apmaiņas sistēmu, lai palielinātu izmeklēšanas efektivitāti. Aprīlī korupcijas novēršanā iesaistīto prokuroru skaits reģionālajās prokuratūrās tika palielināts no 22 līdz 33 prokuroriem. Par darba rezultātiem liecina tas, ka to korupcijas lietu skaits, kuras Valsts policija nodeva prokuratūrai, laikā no 2013. gada oktobra līdz 2014. gada martam pieauga par 16 % salīdzinājumā ar tādu pašu laikposmu iepriekšējā gadā. Notiesājošu spriedumu skaits rajona tiesās tajā pašā periodā samazinājās par 8 %, bet apelācijas tiesās pieauga par 81 %. Joprojām norit tiesu sistēmā konstatēto piecu korupcijas gadījumu izmeklēšana, un viena notiesāšana saistībā ar tiesu sistēmu ir pabeigta apelācijas tiesas līmenī. Attiecībā uz augsta līmeņa un vietēji ievēlētām amatpersonām piecas lietas, kurās iesaistīti 25 apsūdzētie, gaida izskatīšanu tiesā, un notiek izmeklēšana divās lietās saistībā ar iespējamu amatpersonas stāvokļa ļaunprātīgu izmantošanu un citiem līdzīgiem apgalvojumiem. Kopumā izmeklēšanu un notiesājošu spriedumu skaits joprojām ir zems, jo īpaši attiecībā uz augsta līmeņa korupcijas lietām. Daudzās korupcijas izmeklēšanas lietās netiek pieņemts galīgs notiesājošs spriedums, tāpēc ir svarīgi pastiprināt tiesu sistēmas neatkarību un uzlabot tās efektivitāti un uzticamību, kā arī uzlabot policijas un prokuratūras spējas. Lai uzlabotu izmeklēšanas efektivitāti un novērstu aģentūru savstarpējās sadarbības trūkumus, kopš maija tiek organizētas ikmēneša sanāksmes, kuras vada ģenerālprokurors un policijas ģenerāldirektors. Joprojām saglabājas vairāki šķēršļi, piemēram, uz pārtveršanu un uzraudzību attiecīgi noteikumi, ierobežots izmeklēšanas laiks, pierādījumu pieņemamība tiesā, un izmeklēšanai kopumā joprojām ir reaģējošs raksturs. Tiesībaizsardzības iestāžu izmeklēšanas spējas ir jāpastiprina, tostarp attiecībā uz finanšu un ekonomisko noziegumu atklāšanu un izmeklēšanu. Pašreizējā tiesiskajā regulējumā ir jāietver tiesību normas, kas ļauj Valsts policijai izmeklēšanas nolūkos iegūt informāciju no valsts iestādēm un privātām organizācijām, kuras sniedz sabiedriskus pakalpojumus, ļaujot izmantot arī atturošas sankcijas attiecībā uz pienākumu nepildīšanu. Albānija ir rosināta noziedzīgu nodarījumu sarakstā iekļaut arī materiālā stāvokļa nelikumīgu uzlabošanu, kas būtu pozitīvs signāls. Papildu pasākumi nepieciešami arī attiecībā uz sankciju mehānismiem gadījumā, ja netiek ievēroti starpiestāžu saprašanās memorandi. Augstais līdzekļu deklarēšanas un interešu konflikta inspektorāts (HIDAACI) 2014. gada pirmajā ceturksnī veica pasākumus savas darbības uzlabošanai. Starp lietām par līdzekļu slēpšanu, kuras tas ir nodevis prokuratūrai, ir trīs tiesnešu, viena prokurora, viena vēstnieka un divu inspektoru lietas. Kopumā HIDAACI un iekšējo pārbaužu iestādēm ir jādarbojas aktīvāk, lielāku uzmanību pievēršot neizskaidrojami gūtai materiālajai labklājībai, veicot risku labāku novērtēšanu un savus datus pārbaudot salīdzinājumā ar pieejamām līdzekļu deklarācijām un paziņojumiem par interešu konfliktu. Šajā nolūkā būtiski ir tiesībaizsardzības un izmeklēšanas iestādēm nodrošināt piekļuvi līdzekļu deklarācijām. Līdzekļu deklarāciju publicēšana, kā tas paredzēts ceļvedī par galvenajām prioritātēm, uzlabotu atbildību un atbalstītu centienus atklāt neizskaidrojami gūtu materiālo labklājību. Kopumā ir vērojama pastāvīga politiskā griba apņēmīgi rīkoties, lai novērstu korupciju un cīnītos pret to. Ieviestās strukturālās reformas apliecina vispusīgu pieeju, ietverot arī plašu iestāžu loku. Plašais apspriešanās process par korupcijas novēršanas stratēģiju liecina, ka valdība cenšas iekļaut plašu ieinteresēto personu loku. Lai uzlabotu preventīvo izmeklēšanu, sistemātisku risku analīzi un pārvarētu šķēršļus, efektīvākas izmeklēšanas veicināšanai ieviesti pasākumi aģentūru savstarpējas sadarbības pilnveidošanai. Lai apņēmīgi turpinātu virzību uz integrāciju ES, Albānijai būs vairāk uzmanības jāpievērš tādu tiesību aktu ieviešanai, kas attiecas uz līdzekļu deklarēšanu un interešu konfliktu, jāveicina preventīvā izmeklēšana un jāievieš papildu pasākumi, lai uzlabotu izmeklēšanas efektivitāti, jāturpina stiprināt sākotnējos centienus, lai panāktu pārliecinošus izmeklēšanas, kriminālvajāšanas un galīgo spriedumu rezultātus korupcijas lietās. Paredzētajām būtiskajām tiesu sistēmas reformām būs nozīmīga loma arī cīņā pret korupciju. 4. Cīņa pret organizēto noziedzību Kopš oktobra Valsts policijā un Prokuratūrā ir veiktas vairākas organizatoriskas izmaiņas, un galvenie tiesību akti ir sagatavoti pieņemšanai, tajos ietverot policijas organizācijas un mācību jomas, kā arī šaujamieroču kontroli. Martā tika izsludināts atklāts konkurss jaunu darbinieku pieņemšanai darbā Valsts policijā. Lai gan budžeta situācija ir saspringta, 2014. gadā policijas darbinieku algām piešķirtie līdzekļi tika palielināti par 10 %. Kopš septembra disciplināru iemeslu dēļ no darba atbrīvoti 39 policijas darbinieki. Lai cīnītos pret terorismu, kas finansējumu saņem ar organizētās noziedzības atbalstu, Valsts policijā izveidota jauna pretterorisma vienība. Policija valstī ir organizējusi sekmīgas operācijas tādās jomās kā cīņa pret narkotikām, cilvēku tirdzniecību, noziedzīgi iegūtu līdzekļu legalizāciju un sprāgstvielu konfiscēšana, kā arī piedalījusies līdzīgās operācijās ārvalstīs. Policijas un tiesu iestāžu starptautiskās sadarbības jomā janvārī tika ratificēts Eiropas Konvencijas par izdošanu ceturtais papildprotokols. Kopumā laikā no 2013. gada oktobra līdz 2014. gada aprīļa beigām Albāniju apmeklēja 25 dienesta komisijas no ES dalībvalstīm. Tajā pašā laikposmā uz Albāniju no ES dalībvalstīm tika izdotas 34 personas, bet Albānijas iestādes ES dalībvalstīm izdeva 49 personas. Valsts policija un Itālijas Iekšlietu ministrijas Sabiedrības drošības nodaļa parakstīja operatīvo protokolu. Albānija sadarbojas ar Itāliju un Grieķiju, lai izveidotu kopīgu policijas sadarbības centru nelikumīgu pārrobežu darbību kontrolei Sarandā. Partnervalstu koordinatori tiekas regulārās sanāksmēs, lai apmainītos ar informāciju par izmeklēšanu noziedzīgi iegūto līdzekļu lietās. Pagājušā gada decembrī parakstīto operatīvās sadarbības līgumu ar Eiropolu Albānija ratificēja 20. martā. Informācijas apmaiņu veicina Eiropolā bāzēts Albānijas sadarbības koordinators. Pārskata periodā Albānija piedalījās starptautiskā Eiropola atbalstītā policijas operācijā, lai atklātu zagtus un nelikumīgi pārdotus transportlīdzekļus. Rezultātā pie atbildības tika sauktas 24 personas. Iestādēm aktīvāk jāizmanto visi pieejamie starptautiskās sadarbības instrumenti un jāpalielina kopīgo izmeklēšanas komandu iesaistīšana. Jāpastiprina speciālu izmeklēšanas metožu izmantošanas iespējas attiecībā uz tiesisko un procesuālo regulējumu. Attiecībā uz cīņu pret cilvēku tirdzniecību Nacionālais cilvēku tirdzniecības apkarošanas koordinatora birojs (ONATC) ir izveidojis mehānismu cietušo nosūtīšanai uz atbalsta dienestiem, aktivizējis pasākumus noziegumu novēršanas un apzināšanas veicināšanas jomā un pašreiz pabeidz jauno valsts stratēģijas un rīcības plānu 2014.–2016. gadam. Nacionālajam cilvēku tirdzniecības apkarošanas koordinatora birojam 2014. gadā pirmo reizi piešķirts savs budžets. Tirānā, Vlorā un Elbasanā ir izveidotas trīs mobilās vienības, kā rezultātā palielinājās iespējas identificēt cietušās personas un iespējamās cietušās personas. Katru mēnesi notiek reģionālās policijas un Smago noziegumu prokuratūras sanāksmes. Risinot piespiedu darba un iekšējas cilvēku tirdzniecības problēmas, Darba inspekcija sadarbībā ar Tirānas policiju ir sākusi naktsklubu pārbaudes. Martā tika ieviesta īpaša palīdzības līnija cilvēku tirdzniecības upuriem, un kopš 2013. gada novembra šīs personas var saņemt juridisku palīdzību, maksājot par 30 % zemāku jurista nodevu. Jaunākie Kriminālkodeksa grozījumi attiecībā uz cilvēku tirdzniecību ir jāpiemēro īpaši uzmanīgi, jāpastiprina par to īstenošanu atbildīgās struktūras un iekšējās cilvēku tirdzniecības gadījumu izmeklēšana. Notiesājošu spriedumu skaits cilvēku tirdzniecības lietās joprojām ir zems. Lai aktīvi vērstos pret šo parādību, jāuzlabo draudu un riska novērtējuma spējas saistībā ar cilvēku tirdzniecības upuru identificēšanu. Attiecībā uz cīņu pret noziedzīgi iegūtu līdzekļu legalizāciju laikā no 2013. gada oktobra līdz 2014. gada aprīļa vidum salīdzinājumā ar tādu pašu laikposmu pagājušajā gadā policija prokuratūrai nodeva mazliet vairāk lietu saistībā ar noziedzīgi iegūtu līdzekļu legalizāciju, bet nodarījumu izdarītāju skaits saglabājās gandrīz nemainīgs. Tomēr notiesājošu spriedumu skaits lietās par noziedzīgi iegūto līdzekļu legalizāciju joprojām ir zems. No 2013. gada oktobra līdz marta beigām Valsts policija nodeva Smago noziegumu prokuratūrai 45 lietas noziedzīgi iegūtu līdzekļu izmeklēšanas sākšanai, kas ir nedaudz lielāks skaits salīdzinājumā ar tādu pašu periodu gadu iepriekš. Sistemātiski jāpiemēro finanšu izmeklēšanas, efektīvi uzlabojot to īstenošanas iespējas, kas tādējādi veicinās lielāku noziedzīgi iegūtu līdzekļu konfiscēšanu. Attiecībā uz ekonomiskajiem noziegumiem 2013. gada oktobrī un decembrī tika organizēta plaša policijas operācija, kuras mērķis bija nelegālas spēļu iestādes un kuras rezultātā tika sākta izmeklēšana 720 noziedzīgos nodarījumos ekonomisko noziegumu jomā un izņemts ievērojams daudzums azartspēļu aprīkojuma par kopējo vērtību EUR 8,5 miljoni. Sistemātiski jāveic līdzekļu izņemšana un konfiscēšana. Starpiestāžu jūras operāciju centra (IMOC) darbībā uzraudzības spējas cīņā pret organizēto noziedzību tika palielinātas, modernizējot 7 piekrastes radarus un tādējādi aptverot visus valsts teritoriālos ūdeņus. Tagad pilnībā darbojas Vispārējā informācijas pārvaldības sistēma — tiešsaistes datubāze informācijas apmaiņai ar tiesībaizsardzības iestādēm. Notikušas kopīgas centra personāla mācības darbā nepieciešamo prasmju uzlabošanai. Īpaša uzmanība ir jāvelta riska analīzei saistībā ar ātrlaivu moratorija aizlieguma termiņa izbeigšanos. Cīņā pret narkotikām tiek īstenots Valsts plāns narkotiku audzēšanas novēršanai. No 2013. gada oktobra līdz 2014. gada marta beigām salīdzinājumā ar to pašu periodu iepriekšējā gadā turpinājās narkotiku konfiscēšana, un šajā laikā pieauga konfiscētās marihuānas (18,8 t salīdzinājumā ar 13,6 t) un kokaīna (14,5 kg salīdzinājumā ar 1,7 kg) daudzums, bet konfiscētā heroīna daudzums samazinājās (25,6 kg salīdzinājumā ar 44,8 kg). Martā, aprīlī un maijā notika konfiscēto narkotiku publiska iznīcināšana. Kopumā lielāka īstenoto operāciju skaita rezultātā tajā pašā laikposmā pieauga arī par narkotiku tirdzniecību ierosināto lietu skaits. Ar narkotikām saistīto lietu izmeklēšana sistemātiski ir jāpapildina ar vienlaikus veiktu finanšu izmeklēšanu. Lai slēgtu narkotiku tirdzniecības ceļus, jāpastiprina sistemātiska jūras robežas kontrole. Starptautiskā sadarbība ar Itāliju, Grieķiju, Vāciju, Beļģiju, ASV un Kosovu[2] šajā pašā laikā ļāva aizturēt 51 par starptautisku narkotiku tirdzniecību aizdomās turētu personu salīdzinājumā ar 31 aizturētu personu šajā pašā laikā pagājušajā gadā. Jāpastiprina cīņa pret narkotiku tirdzniecības tīkliem, paplašinot starptautisko sadarbību un izmantojot speciālas izmeklēšanas metodes, kuru pamatā ir apdraudējuma novērtējums, paralēli veicot arī finanšu izmeklēšanu. Aktīvāk jāveic noteikti pasākumi narkotiku plantāciju likvidēšanai. Valsts plāns narkotiku audzēšanas novēršanai ir jāpapildina ar izmērojamiem izpildes rādītājiem un paredzamiem rezultātiem. Kopumā policijas organizācijā un mācībās, kā arī šaujamieroču kontrolē ir ieviestas organizatoriskas izmaiņas, un ir sagatavoti pieņemšanai būtiski tiesību akti šajās jomās. Starptautiskā policijas un tiesu iestāžu sadarbība ir pastiprinājusies, īstenojot izdošanas nolīgumus. Uzlabots valsts līmeņa atbalsta mehānisms cīņā pret cilvēku tirdzniecību, palielinoties tiesībaizsardzības iestāžu sadarbībai. Izmeklēšana devusi nelielus pozitīvus rezultātus cīņā pret narkotikām, cilvēku tirdzniecību un noziedzīgi iegūtu līdzekļu legalizāciju. Jāpastiprina cīņa pret narkotiku audzēšanu. Lai apņēmīgi turpinātu virzību uz integrāciju ES, Albānijai ir jāturpina uzlabojumi cīņā pret organizēto noziedzību, plašāk izmantojot iestāžu savstarpēju sadarbību, veicinot preventīvās izmeklēšanas efektivitāti un sistemātiski izmantojot finanšu izmeklēšanas, pastiprinot starptautisko un reģionālo sadarbību, tostarp ar Eiropolu, un aktivizējot neatlaidīgu cīņu pret visām organizētās noziedzības formām. 5. Tiesu sistēmas reforma Lai uzlabotu tiesu sistēmas efektivitāti, janvārī tika paziņoti tiesu reformas pasākumi. Albānija lūdza Venēcijas komisijas atbalstu, un tika izstrādāts ceļvedis piecām galvenajām prioritātēm, tostarp tiesu sistēmas reformai. Tika sākta stratēģijas izstrāde laikposmam no 2014. līdz 2020. gadam. Februārī Tieslietu ministrijā tika izveidota konsultatīvā darba grupa tiesu sistēmas reformu jautājumos. Martā Albānija lūdza Venēcijas komisijai izvērtēt divus grozījumu kopumus — Civilprocesa kodeksam un Kriminālprocesa kodeksam. Viens grozījumu kopums paredz tiesnešiem tiesības piemērot sodus tiem advokātiem, kuri atkārtoti neierodas uz civillietu un krimināllietu izskatīšanu, savukārt otra ierobežo Augstajai tiesai iesniedzamo apelāciju veidus. Šo grozījumu mērķis ir mazināt tiesu darba slodzi un uzlabot to darba rezultātus. Paredzams, ka Venēcijas komisijas palīdzība pakāpeniski palielināsies, aptverot plašāku jomu loku. Saskaņā ar Civilprocesa kodeksā veiktajiem grozījumiem lielākā daļa civillietu Augstajā tiesā tiek izskatītas trīs tiesnešu sastāvā. Lai uzlabotu Augstās tiesas darbu, veicami vēl citi papildu pasākumi. Tie ietver judikatūras saskaņošanu un publicēšanu, Kriminālprocesa kodeksa grozījumus, mainot Augstajā tiesā izmantotās procedūras attiecībā uz tiesnešu sastāvu krimināllietu izskatīšanai, tādu noteikumu pieņemšanu, lai samazinātu apelāciju skaitu, tiesas iekšējās reorganizācijas pabeigšanu, kā arī trīs atlikušo vakanču aizpildīšanu tiesā. Nesen pirmo reizi publicēts visaptverošs tiesnešu saraksts, norādot arī viņu kategoriju, — tas ir nozīmīgs pasākums, lai palielinātu tiesnešu iecelšanas un paaugstināšanas un pārcelšanas amatā pārredzamību. Jāveic tiesnešu vērtēšana attiecībā uz laikposmu no 2007. gada līdz 2009. gadam, kā arī turpmākajiem gadiem. Papildu pasākumi nepieciešami, lai nodrošinātu, ka Augstās Tieslietu padomes procedūras tiesnešu iecelšanai, paaugstināšanai un pārcelšanai amatā pamatojas vienīgi uz kandidātu nopelniem un citiem objektīviem kritērijiem. Visās tiesās vēl nav ieviesta vienotā elektroniskā lietu pārvaldības sistēma ICMIS, kuras mērķis ir nodrošināt lietu piešķiršanu tiesnešiem pārredzami un pēc nejaušības principa un kura ir instruments, lai pārraudzītu uzkrājušās neizskatītās lietas. Tas īpaši attiecas uz Tirānas rajona tiesu, Smago noziegumu tiesu, Smago noziegumu apelāciju tiesu un jaunizveidotajām administratīvajām tiesām, kur sistēma vēl netiek izmantota. Jānodrošina, ka tiesu lēmumi ir pieejami visiem attiecīgajiem profesijas pārstāvjiem un sabiedrībai kopumā. Turklāt lēmumi datubāzē ar meklēšanas iespējām ir jāpublicē ar to attiecīgu pamatojumu un saprātīgā termiņā, kā arī saskaņā ar datu aizsardzības komisāra ieteikumiem. Grozījumi Kriminālprocesa kodeksā attiecībā uz augsta līmeņa valsts amatpersonu izdarītiem korupcijas nodarījumiem (sk. Korupcijas novēršanas politikas 3. sadaļu) ievieš procedūras to imunitātes atcelšanas regulēšanai. Lai veiktu parastu tiesnešu personas vai mājokļa pārmeklēšanu, kā arī piemērotu jebkuras formas brīvības atņemšanu, pēc prokurora pieprasījuma ir nepieciešama Augstās Tieslietu padomes atļauja. Lai atceltu Augstās tiesas vai Konstitucionālās tiesas tiesnešu imunitāti, ģenerālprokurors lemj par lūgumu Augstajai tiesai atļaut šādu darbību. Atšķirībā no parastiem tiesnešiem vai prokuroriem Augstās un Konstitucionālās tiesas locekļi par nodarījumiem, kas saistīti ar korupciju, paliek Augstās tiesas jurisdikcijā. Augstā Tieslietu padome ģenerālprokuroram ir nosūtījusi informāciju par sešām lietām, kuras pamatojas uz aizdomām par korupciju tiesu iestādēs. Kopš 2013. gada oktobra Tieslietu ministrija ir sākusi disciplinārlietas pret 19 tiesnešiem, un šīs lietas ir nodotas izskatīšanai Augstajai Tieslietu padomei. Līdz šim Augstā Tieslietu padome ir izskatījusi piecas no šīm lietām, atlaižot vienu tiesnesi, citu tiesnesi uz diviem gadiem pārceļot darbā zemāka līmeņa tiesā un izsakot brīdinājumu par atlaišanu no darba vēl citiem trim tiesnešiem. Atsevišķā lietā Augstā Tieslietu padome 2013. gada decembrī atstādināja tiesnesi no pienākumu pildīšanas līdz lietas galīgai izskatīšanai. Tieslietu ministrija sāka tiesvedību pret diviem prokuroriem. Jāstiprina disciplinārā sistēma, jāpārskata Tieslietu ministrijas pienākumi disciplinārajā procedūrā, kā arī Augstajā Tieslietu padomē, efektīvi jāievieš jauni imunitātes noteikumi tiesu iestādēm un jāizveido sankciju reģistrs. Saistībā ar efektivitāti jānorāda, ka kopš 2013. gada novembra ir izveidotas visas sešas administratīvās tiesas, Administratīvā apelāciju tiesa un Augstās tiesas administratīvā kolēģija. Tiesneši šajā tiesās, kuras cita starpā izskata no citām tiesām saņemtas lietas, tika pieņemti pēc pārbaudes. Jāpabeidz darbinieku atlases process, lai aizpildītu deviņas atlikušās vakances piecās administratīvajās tiesās ārpus Tirānas un nodrošinātu vajadzīgos tiesas sekretārus, kā arī tiesu telpu iekārtošana. Pēc 2014. gada marta Konstitucionālās tiesas lēmuma, ar kuru 2013. gada Likums par tiesu administrāciju atzīts par konstitūcijai neatbilstīgu, ir jānovērš šī juridiskā nepilnība un jāpieņem noteikumi tiesu un to darbinieku darba reglamentēšanai. Saskaņā ar noteikumiem parlamentam likuma apstiprināšanai 2013. gadā bija vajadzīgs kvalificēts balsu vairākums, nevis vienkāršs balsu vairākums. Lai nodrošinātu tiesu pieejamību, būtu jāievieš nosacījumi, grozot 2008. gada Likumu par juridisko palīdzību attiecībā uz noteiktu kategoriju iedzīvotāju atbrīvošanu no valsts nodevām tiesu iestādēs un izveidojot vietējus juridiskās palīdzības birojus (juridiskās klīnikas). Kopumā Albānija ir apliecinājusi apņemšanos īstenot tiesu reformu, īpaši sadarbojoties ar Venēcijas komisiju, lai uzlabotu sistēmas neatkarību, uzticamību un profesionalitāti. Daži pasākumi veikti arī nolūkā mazināt tiesu neizskatīto lietu apjomu un vispārīgo darba slodzi, kā arī uzlabot pārredzamību tiesu iestādēs. Veikti pasākumi, lai veicinātu tiesnešu un prokuroru atbildību, pieņemot tādas procedūras, kas reglamentē viņu imunitātes atcelšanu. Vairākas sankcijas pieņemtas pēc disciplinārām procedūrām. Lai apņēmīgi turpinātu virzību uz integrāciju ES, Albānijai ir stingri jāturpina tiesu reforma, pastāvīgi sadarbojoties ar Venēcijas komisiju, pieņemot būtiskus papildu noteikumus, lai ievērojami uzlabotu neatkarību un pārskatatbildību saskaņā ar tiesu sistēmas reformu ceļvedi, kā arī atbilstīgi īstenojot apstiprinātos pasākumus. 6. Secinājums Albānija ir turpinājusi īstenot un nostiprināt ar ES saistītus reformas pasākumus, jo īpaši tos, kuri ir saistīti ar kandidātvalsts statusu. Valsts ir paudusi pastāvīgu politisko gribu apņēmīgi rīkoties, lai novērstu korupciju un cīnītos pret to, kā arī īstenotu strukturālās reformas, apliecinot vispusīgu pieeju, tostarp attiecībā uz virkni dažādu iestāžu. Ieviestas svarīgas likumdošanas reformas, lai cīnītos pret organizēto noziedzību, un izmeklēšanas ir devušas pozitīvus rezultātus cīņā pret narkotiku tirdzniecību un citām smagās un organizētās noziedzības jomām. Albānija ir apliecinājusi apņemšanos īstenot tiesu reformu, īpaši sadarbojoties ar Venēcijas komisiju, lai uzlabotu sistēmas neatkarību, atbildību un profesionalitāti. Pamatojoties uz šā ziņojuma konstatējumiem, Komisija apstiprina savu ieteikumu, ka Padomei būtu jāpiešķir Albānijai kandidātvalsts statuss. Ir svarīgi, lai Albānija turpinātu sistemātisku pieeju reformām, jo ilgtspējīgi rezultāti būs galvenais faktors tās turpmākai integrācijai ES. Šajā ziņojumā jau norādītas vairākas Albānijai būtiskas problēmas, kas risināmas, lai valsts apņēmīgi turpinātu virzību uz integrāciju ES. Lai apņēmīgi turpinātu virzību uz integrāciju ES, cīņā pret korupciju Albānijai galvenā uzmanība jāpievērš tādu tiesību aktu ieviešanai, kas attiecas uz līdzekļu deklarēšanu un interešu konfliktu, jāuzlabo korupcijas gadījumu preventīva izmeklēšana un jāievieš papildu pasākumi, lai izmeklēšanas noritētu efektīvāk, jāturpina stiprināt sākotnējos centienus, lai panāktu pārliecinošus izmeklēšanas, kriminālvajāšanas un galīgo spriedumu rezultātus korupcijas lietās. Paredzētās būtiskās tiesu reformas būs izšķirošas arī cīņā pret korupciju. Lai apņēmīgi turpinātu virzību uz integrāciju ES, cīņā pret organizēto noziedzību Albānijai ir jāuzlabo rezultāti, veicinot iestāžu savstarpējo sadarbību, uzlabojot preventīvās izmeklēšanas efektivitāti un sistemātiski izmantojot finanšu izmeklēšanu, stiprinot starptautisko un reģionālo sadarbību, tostarp ar Eiropolu, un padziļinot centienus cīņā pret visām organizētās noziedzības formām. Lai apņēmīgi turpinātu virzību uz integrāciju ES, tiesu sistēmas reformu jomā Albānijai ir stingri jāīsteno tiesu reforma, arī turpmāk iesaistot šajā procesā Venēcijas komisiju, jāpieņem svarīgi papildu noteikumi, lai ievērojami stiprinātu neatkarību un pārskatatbildību saskaņā ar ceļvedi tiesu sistēmas reformai, kā arī atbilstoši jāīsteno apstiprinātie pasākumi. Turklāt svarīgi, lai reformu process noritētu vienlaikus ar aktīvu un konsolidētu valdības un opozīcijas politisko dialogu. Uz kompromisu pamatots un konstruktīvs darbs parlamentā ir svarīgs, lai reformas būtu ilgtspējīgas, un Valsts padomes ES integrācijas jautājumos izveide, apvienojot visas ieinteresētās personas, ir svarīga, lai panāktu Albānijas sabiedrības vienprātību. Šajā ziņojumā norādītās galvenās problēmas tiks turpmāk analizētas Komisijas progresa ziņojumā 2014. gada oktobrī. [1]Komisijas pēdējā Paplašināšanas pakete, ietverot arī progresa ziņojumu par Albāniju, tika publicēta 2013. gada 16. oktobrī. [2] Šis nosaukums neskar nostājas par statusu un atbilst ANO DP rezolūcijai Nr. 1244/99 Starptautiskās tiesas atzinumam par Kosovas neatkarības deklarāciju.